### С Т А Т У Т за присъждане на "Наградата на Шумен" в системата на образованието и науката

**приет с Решение № 891 от 18.12.2014 г. на Общински съвет Шумен**

„Наградата на Шумен” в системата на образованието и науката има за цел да удостои с признание и да поощри учители, ученици, студенти и изявени дейци в предучилищното, училищното, висшето образование и науката. Да популяризира сред обществеността техния висок професионализъм, граждански принос, талант и значими постижения.

**І. Общи положения**

1. „Наградата на Шумен” в системата на образованието и науката се присъжда по случай Деня на българската просвета и култура и на славянската писменост за постижения в системата на образованието и науката през предходната календарна година. Връчва се в навечерието или на 24 май. Кметът на Община Шумен и председателят на Общински съвет Шумен връчват „Наградата на Шумен” на отличените на специална церемония. Имената на удостоените с “Наградата на Шумен” се вписват в почетната книга на града.

2. „Наградата на Шумен” е индивидуална или колективна и се присъжда на:

2.1. Ученици;

2.2. Студенти;

2.3. Учители;

2.4. Директори на детски градини;

2.5. Директори на училища и обслужващи звена;

2.6. Преподаватели във висши училища;

2.7. Научни работници;

2.8. Ученически формации;

2.9. Педагогически колективи;

2.10. Академични структури;

2.11. Научно-изследователски колективи;

3. Индивидуалната „Награда на Шумен” се присъжда по степени на образование и с нея се удостояват избрани за:

3.1. „Ученик на годината” в хуманитарната и природоматематическата област;

3.2. „Ученик на годината” в областта на изкуствата и спорта;

3.3. „Ученик на годината” в областта на професионалното обучение;

3.4. Студент в областта на природните, математическите и технически науки;

3.5. Студент в областта на хуманитарните и педагогическите науки;

3.6. „Учител на годината” в системата на предучилищното образование (ПУО);

3.7. „Учител на годината” в начална степен на обучение;

3.8. „Учител на годината” в сферата на природните, математическите и техническите науки;

3.9. „Учител на годината” в сферата на хуманитарните науки.

3.10. Директор на детска градина;

3.11. Директор на училище или обслужващо звено;

3.12. Награда за принос в областта на природните, математически и технически науки.

3.13. Награда за принос в сферата на хуманитарните и педагогически науки;

4. Колективната „Награда на Шумен” се присъжда на:

4.1. Ученическа формация;

4.2. Студентска формация;

4.3. Педагогически колектив в системата на предучилищното възпитание;

4.4. Педагогически колектив в системата на училищното и извънучилищното образование;

4.5. Академичен и научно-изследователски колектив от системата на висшето образование;

5. „Наградата на Шумен” се присъжда за подпомагане на предучилищното, училищното образование и извънучилищни дейности, висшето образование и науката на:

5.1. Физическо лице;

5.2. Юридическо лице.

**ІІ. Критерии за номиниране**

1. Номинациите в системата на образованието и науката се базират на постижения на физически лица или колективи през предходната календарна година.

2. Номинираните ученици, студенти, ученически и студентски формации трябва да са носители на международни или национални награди в съответната област.

3. Номинираните учители и учителски колективи трябва да отговарят на следните общи изисквания:

3.1. Да са изявени професионалисти, с доказан принос в своята дейност;

3.2. Да са участвали в национални или международни проекти; да проявяват творческа активност и новаторски дух в учебно-възпитателния процес;

3.3. Техни възпитаници да имат успешни изяви /І-во и ІІ-ро място/ на регионално, национално или международно равнище, доказани с различни информационни източници;

3.4. Да се ползват с авторитет сред своите възпитаници, колеги и обществеността;

4. Номинираните университетски преподаватели, научни работници и научни колективи се номинират съобразно следните критерии:

4.1. Да са утвърдени учени и преподаватели и да се ползват с авторитет сред академичната и научна общност и обществеността;

4.2. Да са постигнали значими резултати в научноизследователската дейност, документирани чрез различни информационни източници;

4.3. Да са участвали в национални или международни проекти, в научни прояви от национално и международно равнище през предходната календарна година;

4.4. Да ръководят научноизследователска дейност на докторанти или студенти с успешни изяви на национално и международно ниво.

**ІІІ. Експертна комисия**

1. Експертната комисия изготвя селекцията на номинираните за „Наградата на Шумен“ в системата на образованието и науката.

2. Експертната комисия се състои от седем членове.

3. Председател на Експертната комисия е председателят на Постоянната комисия (ПК) „Просвета образование и наука.

4. Предложенията за експертна комисия се правят в срок до 31януари от:

4.1. ПК „Просвета, образование и наука” - двама, от които единият е председателят на ПК;

4.2. Дирекция „Култура, просвета и образование” – двама;

4.3. РИО на МОН – един;

4.4. Представител на висше училище и научна организация - по един.

5. Съставът на Експертната комисия се утвърждава от ПК „Просвета, образование и наука” в срок до 11 февруари по предложение на председателя на постоянната комисия.

**ІV. Процедура за определяне „Наградата на Шумен” в системата на образованието и науката**

1. Аргументирани предложения за награждаване, придружени с документи /награди, грамоти, отличия, препоръки, анкети, независими оценки и други/, се правят писмено до ПК „Просвета, образование и наука” към Общински съвет - Шумен в срок до 11 март.

2. Предложения могат да се изготвят от:

2.1. Педагогическите съвети /без раздел I, т. 2.4; т. 2.5/;

2.2. Училищните настоятелства /без раздел I, т. 2.4; т. 2.5/;

2.3. РИО на МОН - Шумен;

2.4. Дирекция „Култура, просвета и образование” при Община Шумен;

2.5. Факултетски съвет;

2.6. Академичен съвет;

2.7. Научен съвет;

2.8. Студентски съвет;

2.9. Ръководители на научни и творчески колективи;

2.10. Граждански и професионални сдружения и инициативни комитети.

3. В срок до 11 април Експертната комисия изготвя своето предложение до ПК „Просвета, образование и наука”, което включва до три номинации във всяко направление, подредени от първо до трето място. Изборът е с тайно гласуване с мнозинство от списъчния състав на Експертната комисия.

4. Експертната комисия обявява своите номинации в медиите.

5. ПК „Просвета, образование и наука” на свое заседание излъчва не повече от едно предложение във всяко направление. Изборът е с тайно гласуване с мнозинство от списъчния състав на постоянната комисия.

6. Предложението на ПК „Просвета, образование и наука” до Общински съвет Шумен се представя в срок до 20-ти април на съответната година. То се разглежда на сесия на Общинския съвет и се приема с обикновено мнозинство.

**V. „Наградата на Шумен” в системата на образованието и науката се състои от:**

1.1. За ученици и студенти - диплом и парична награда в размер на 200 лв.;

1.2. За директори на детски заведения, училища и извънучилищни звена, учители и преподаватели във висши училища, научни работници и изследователи - диплом, знак на Общината и парична награда в размер на 600 лв.;

1.3. За колективни награди - диплом, плакет и парична награда в размер на 800 лв.;

1.4. За юридически и физически лица, подпомагащи образованието и науката - диплом и знак на Общината;

2. Средствата за наградите се осигуряват от Община Шумен и спомоществователи.

**VІ. Преходни разпоредби**

1. Настоящият статут отменя Статут за присъждане на „Наградата на Шумен” в системата на образованието и науката, приет от Общински съвет Шумен с Решение № 764 от 23.12.2010 г., изм. с Решение № 352 от 29.03.2013 година.

2. Настоящият статут влиза в сила на следващия ден след публикуването му в местен ежедневник.